  Виталий Пронин Верос 18+ Емыш вуон вакыт.Лиза - городын огъяулонниын будэм ныл. Тыро-пыдо бакча сиён ноку сюрылымтэ. Сёма куное гуртысь емышъёсын вуэм бере Лиза ортчыт шумпотӥз. Пияш кудыысьтыз кисьмам борыосты, кроч-кроч кияръёсты поттаз, вож куаръёсты ӝӧк вылэ ческыт убоен вӧлдӥз - укроп но кинза зынъёслэсь нылашлэн йырыз ик поромиз кадь. Егитъёс кема чупаськизы, вераськыса пукизы, укноетӥ Буммашлэсь мӧзмыт кар тусъёссэ учкыса. - Мон тонэ гуртам нуо, - шуиз Сёма но золгес ӝиптӥз нылашез бордаз. Лиза пумит ӧз луы. Толэзь ортчыса, сюан сярысь вераськонъёс кылдэм бере, Сёмалэн вордскем гуртаз ширтӥзы. Мынӥзы автобусэн, ӵукна вазь ик султыса. Сёма заводын ужа, алигес городэ интыяськиз. Кӧня ке ар ортчыса, асьмеос но гуртам машинаен берталом, буйгатъяз Лизаез Сёма. Лизалы сьӧрлось гуртэ сюрес тунсыко потӥз: анаезлэн вордскем палъёсаз кык-куинь пол гинэ бертамез вань, отын кык-куинь корка сяна кылемын ӧвӧл. Берло толэзьёссэ Лизалэн анаез мукет воргоронэн улэ, Лизалы общагаысь комнатаез кельтӥз. Сёмаослэн корказы нылашез аслаз вӧлмытлыкеныз паймытӥз. Олома быдӟа ик азбар! Ожо пӧлы выйыса, коӵышъёс ветло, улыно-вылыно корка чылк-чылк миськемын. Сёмалэн анаез Лиза шоры кема ӧз учкы - соку ик бакчае келяз: «Та нылэз гуртын улытоно, городын пукыса, копак восьмем ини!» Выходнойёс ӝог ортчизы. Анайзы шаньга, табань пыжиз, мунчое пыризы, корказьын вӧл-вӧл кӧлӥзы. Арнянуналэ ӝыт Сёма городэ дасяськыны кутскиз. - Нош Лиза мед кылёз. Со али уг ужа ук, - нодъяз анаез. Нылашез арнялы кельтыны вераськизы. Сёма автостанцие огназ кошкиз. Лапег, восьтэт, тыр-тыр ошылэм сумкаосын мугорыз кыдёке дыртӥсь сюрес сьӧры ышиз. Каллен сюанлы дасяськом, нош со мед ужалоз - уксё поттоз, малпаз Лиза. Лиза паймысагес учкы-лӥз сӥлё-виро, «йӧло-вӧё», ӵыж-ӵыж бамо анайзы шоры. Сёмалэн агаез но, ӝог будӥсь тушо ӝужыт Лади, солы тунсыко йӧтӥз. Атайзы, таза мугоро комбайнёр, ӵукнаысен ӝытозь бусыын ужа. Ӝыт кык тыро тусьты шыд ӟузьылэ. Кеносазы бадӟым ын ошемын. Лиза малпаз, та пумтэм-йылтэм ын улын таза но кужмо адямиос гинэ изьыны быгато. - Ойдо, мыным юрттӥськы, турын ваём, - куриз огпол быгыто Лади. Со трос вераськись ӧй вал бере, Лиза пумитаз вазьыны ик ӧз дӥсьты. Тросгес кияр, помидор, нянь но ву дасяса, мотик вылэ пуксизы но кыдёкысь участоке ширтӥзы. Турынзы макес дорозь будэм вылэм ни. Лади турназ, Лиза учкиз. Азьвылгес турнам люкетсэ берыкъяны ӧз вала уго. Лади тазэ ужез но лэсьтӥз. Секыт вамышъяса, мотоцикл урдсы интыяськиз - чилясь помидор быгытэз кияз посыса, емышен кӧтсэ тырыны кутскиз. Лиза ачиз но салкым киярез куртчытэк ӧз чида. Лади шоры учкыса, пушказ мар ке бугырскиз кадь. Со бордысь кыӵе ке нап, кисьмам пиосмурт зын лӧсъяське. - Киме гылтыны ву кисьтод-а? - юаз егит воргорон. Лиза воргоронлэн пӧсям киосаз, ымныраз ву виятӥз. - Шонер уд кисьтӥськы! - вазиз Лади. Лиза исаськыса чырты сьӧраз пальккиз. Лади копак котмиз, вуэз талаз но Лизаез пазьгиз. Котмем дэрем пумзэ кырмиз но бордаз ӝиптӥз. Лизалэн мугорыз Ладилэн ӟыгыртэмаз «зурказ». Помидоръёсыз паньгатыса, егитъёс ӝӧккышет вылэ лэзиськизы: помидоръёс пезьдӥзы, тысьёссы пазьгиськизы, Лизалэн бур киыз пушнераськиз. Али гинэ нылмурт валаз кадь гуртысь улонлэсь шӧмзэ. Бертыса егитъёс ӧз вераське. Сюмам вылазы пӧсь лым сиизы. Ӵуказеяз ӵукна Лади бадӟым вӧйын нянь шормаз-зыраз но кыед куяны потӥз. Лиза анайзылы кияр сылалтыны юрттӥськиз. Бакчатӥ ветлыкуз, Лиза адӟиз, кызьы Лади лад-лад, дышем сямъя лопатаен ужа. Гольык мугорзэ шунды пыже. Берлогес, эмезь бичакуз, Лиза синйылтӥз, кызьы пияш парнике ву кисьта: одӥг куртчемен пичи киярез кушаз… Тужгес но кельшылӥз Лизалы учкыны, кызьы Лади турна… Бадӟым бакчаын турнакуз, Лиза ӵемгес поталляз закодэ - пилэн ужамез шоры учкон вылысь гинэ. * * * Шулдыр сюан ортчы-тӥзы. Ӝӧк сьӧрын пукыкузы, атайзы кылзэ вераз: - Сёмамы понна возьыт уз луы. Ӟеч воргорон будэтӥм. Пимы, тон дышетскем адями, улонэд но, ужед но мед пӧрмоз! Тупаса улэ! Ог-огдэс гажалэ! Шулдыръяськон куспын Сёма трос юиз. Лиза ӟазег макесэз куасаз, юыны ӧз дырты. Куноос кырӟазы. Лизалэн анаез но, дусымзэ вайыса, ялан эктӥз, йырыз кысканы ӧдъятозь, шулдыръяськиз. Сёма юэменыз йырин корказе изьыны усем. Лиза кеносэ огназ пыриз. Бадӟым ын улын ассэ куштэмен шӧдӥз: йыромем кадь. Но мӧзмонэз кема ӧз кыстӥськы: ӧс ӟукыртӥз но ын вотэс усьтӥськиз - валес вылэ Ладилэн мугорызуськытскиз. Ӟардонозь изьыны маза ӧй вал ни. Аръёс пумен ортчизы. Лизаен Сёма общежитилэн комнатаысьтыз асьсэ квартираязы выжизы, машина басьтӥзы. Гуртэ шергес бертало ни. Ма отын но выль кузёос кылдӥзы - коркан табере Ладилэн кышноез, гуртысьтызы Юлёк, кузёяське. Нош огез шумпотон вайылӥз ик. Лиза городысь ваем вузъёссэ потталляку, Юлёклэн синъёсыз гочаса ӝуатскылӥзы. - Тани пичияк салам, - ушъяськыны вырытэк кадь, вераны тыршылӥз Лиза, - ананас, киви. Таизлэн емышлэн нимыз «манго». Адӟылэмды вань-а? Нош таосыз - фенхель, орегано, базилик - векчи юдыса, шыдэ тыре. Спаржа но вайи, анай пӧраны уг быгаты, ачид пӧзьты ни, пиналъёслы - витамин. - Ой, кыӵе ваньмыз ческыт адске! - чабкиськылӥз Юлёк. - Милям-то киярен-помидорен салат борды, укроп да петрушка сяна, номыр ӧвӧл. Сельдереез Лади уг яраты, зын, пе. - Ма, мон валасько ук. Гуртын мар-о луоз? - пальпотылӥз Лиза. - Нош мон таослэсь акыльтӥ ни. Бакчае потыса, убоысь ишкалтыса, кроч-кроч куртчыса, сием потэ… Дарали Лели  